Candide
Store norske leksikon,Språk og litteratur,Litteratur i verden,Europa,Frankrikes litteratur,Frankrikes litteratur på 1700-tallet
Candide er hovedperson i Voltaires filosofiske fortelling Candide ou l'Optimisme (1759). Navnet brukes nå ofte for å betegne en troskyldig person. Verket er gjennomgående satirisk og handler om en naiv ung manns dannelsesreise.
Etter en paradisisk oppvekst på en barons slott, der Candide forelsker seg i baronens datter, Cunégonde, kastes han ut i et slags virkelighetens inferno, hvor han på nært hold får oppleve grusomheter som jordskjelvet i Lisboa (1755), sjuårskrigen, offentlige henrettelser og slaveri. Disse livserfaringene trekker helten mellom to ekstreme posisjoner; optimismen, representert ved den pedantiske filosofen Pangloss, som holder på sin tro uansett hva han erfarer, og pessimismen, representert ved den lærde Martin. Parodien rammer fremfor alt den som er mer opptatt av å få rett i sine teorier enn av å se og erfare verden slik den er: Pangloss (av de greske ordene pan og glossa) kan tolkes som «alt er ord». Oversettelser Voltaire, Candide, oversatt til norsk av Paul René Gauguin i 1946, Gyldendal, 2000.  Voltaire, Candide, eller Optimismen, oversatt av Henning Hagerup, Bokvennen, 2016. Les mer i Store norske leksikon Voltaire